title: Cort Internacional de Chusticia
text: A Cort Internacional de Chusticia (CICh) u Tribunal Internacional de Chusticia (TICh), conoixita coloquialment como Cort Mundial, ye l'organo chudicial principal d'as Nacions Unidas. Establita en 1946, as suyas funcions principals son resolver os pleitos entre os estatos y dar opinions y consellos en qüestions legals presentatas por l'Asambleya Cheneral y o Consello de Seguridat, u por achencias especializatas que tienen l'autorización d'os dos organos d'a ONU. O Estatuto d'a Cort Internacional de Chusticia ye o principal documento constitucional que regula as actividatz d'a Cort.
  
  A seu d'a Cort se troba en Den Haag, Países Baixos. Ye formata por quinze chueces esleitos por l'Asambleya Cheneral d'a ONU y o Consello de Seguridat d'a ONU d'una lista de presonas seleccionatas por grupos nacionals d'a Cort Permanent d'Arbitrache. Os chueces treballan por o periodo de nueu anyatas y pueden ser reesleitos. No pueden ser esleitos dos chueces d'o mesmo estato. Un tercio d'a Cort ye esviellata cada tres anyos. Cadagún d'os miembros permanents d'o Consello de Seguridat siempre tiene un chuez en a Cort. As qüestions que se presentan a la Cort se resuelven por mayoría d'os chueces presents. L'articlo 38 d'o estatuto diz que ta plegar a una decisión, a Cort ha d'emplegar as convencions internacionals, a tradición internacional y os prencipios chenerals d'a lei reconoixitos por as nacions civilizatas. Os chueces pueden emplegar decisions chudicials previas ta entrepritar a lei, encara que a Cort no ye sucheta a las suyas decisions previas. Si as partis son d'alcuerdo, a Cort puet decidir ex aequo et bono, (en chusticia y igualdat), lo que significa que as decisions son basatas en os prencipios chenerals d'igualdat y no pas en una lei especifica.
  
  Vinclos externos 
  
   / Pachina web d'a Cort Internacional de Chusticia.
  
  Organismos especializaus d'a ONU